Taksinkuljettajista on huutava pula koko maassa - "Alkaa mennä jo hermot"

Taksialalle on vaikea löytää työntekijöitä. Syinä saattavat olla esimerkiksi pudonnut ansiotaso ja sopeutumisvaikeudet yövuoroihin. Olli Herranen

Jerri Koskinen, Veera Jääskeläinen

Taksinkuljettajista on tuntuva pula koko maassa. Suomen Taksiliiton toimitusjohtaja Timo Koskinen kertoo, että esimerkiksi opiskelijat ovat hävinneet työmarkkinoilta lähes täysin.

– Kyllä ala kärsii työvoimapulasta. Meiltä on liki täysin kadonneet myös ne työntekijät, kuten palomiehet ja poliisit, joilla on omassa työssään pitkiä vapaita, jolloin he ennen ajoivat taksia. Tilanteeseen vaikuttaa myös sellainen yhteiskunnallinen ongelma, että meillä on maassamme kannustinloukku, eikä varsinkaan tällainen pätkätöiden tekeminen välttämättä taloudellisesti kannata, Koskinen puntaroi.

Hänen mukaansa ongelma on suurin kaupungeissa, mutta se vaivaa myös maaseudulla.

Suomen Taksiliiton Itä-Suomen alueyhdistyksen puheenjohtaja Jaakko Kuivalainen kertoo, että yrittäjät eivät tahdo saada palkattua kuljettajia oikein missään päin.

– Sama trendi tuntuu olevan joka kylällä. Alkaa mennä jo hermot, kun työntekijöitä ei ole. Jos suoraan sanon, niin kohta pitää alkaa vähentää kalustoa. En tiedä, mikä on, kun meidän ala ei vedä eikä ole nuorten kiinnostuksen kohde. Onko meillä Suomessa liian hyvä sosiaaliturva, sillä työttömiä on kuitenkin paljon, Kuivalainen pohtii.

Kuivalaisella on omakohtaistakin kokemusta työntekijän hankkimisesta.

– Oma kuljettajani jäi eläkkeelle täällä Ilomantsissa. Siinä vaiheessa heräsin tähän todellisuuteen oikein kunnolla, kun en kolmeen viikkoon saanut työntekijää. Pesti olisi ollut kaiken lisäksi kokopäiväinen ja töitä olisi saanut tehdä päiväsaikaan. Te-keskuksestakaan ei ollut mitään hyötyä, ja sielläkin ihmeteltiin kiinnostuksen puutetta. Onneksi sain lopulta kuljettajan omien kontaktien kautta, Kuivalainen manaa.

Kuivalainen ja Koskinen eivät kumpikaan pidä alan pääsyvaatimuksia syypäinä työntekijäpulaan, sillä heidän mielestään vaatimukset ovat melko kevyet. Esimerkiksi suomen kielen taidon tarvitsee olla vain auttava ja paikallistuntemuskoe on melko yleistasoinen.

Kuopion Taksiautoilijoiden puheenjohtaja Juha Laaksonen kertoo, että Kuopiossa olisi tarjolla ainakin osa-aikaista työtä noin 20 kuljettajalle.

– Osa-aikaiset työntekijät ovat hävinneet työmaaltamme täysin, eikä niitä tahdo löytyä oikein mistään, hän harmittelee.

Laaksosen mukaan kuljettajakadolle on olemassa syitä.

– Kyydit ovat vähentyneet niin paljon, että taksiyrittäjät ovat alkaneet tehdä entistä pidempää päivää. Enää kahdeksan tunnin päivällä ei pärjää, vaan ajoaika venyy 12–13 tuntiin. Näin ollen kysyntä ja tarjonta eivät kohtaa, kun töitä on tarjolla vain satunnaisesti, Laaksonen listaa ongelmakohtia.

– Kyytien vähenemisen seurauksena myös osa-aikaiselle jää käteen vähemmän, eikä työ näinkään ollen kiinnosta, hän jatkaa.

Taksialalla16 vuotta työskennellyt Kari Pitkänen kertoo, että kuljettajien vaihtuvuus on vilkasta. Hänkin sanoo, että muutaman viimeisen vuoden ajan ansioissa on ollut kohtalaisen voimakasta pudotusta.

Pitkänen näkee muitakin syitä työntekijäkatoon.

– Sopeutuminen yötyöhön ja työvuoroihin ovat muutamia syitä. Voi olla myös, että ei ole soveltuva alalle, koska tässä ollaan aika läheisesti tekemisissä ihmisten kanssa.